Nils M. Vaagland

Nils Anton Simon Martinussen Vaagland (født 11. februar 1872 i Halsa, død 29. desember 1965 samme sted) var en norsk sakfører, dommer og politiker (V).

Han var sønn av lærer og klokker Martinus Nilsen og hustru Johanne Nilsdatter. Han giftet seg i 1912 med Dagrun Kuløy, datter av folkehøyskolebestyrer Ole Kristian Kuløy og hustru Karoline Tandberg.

Han gikk 5. brigades underoffiserskole i Trondhjem, sanitetskurset og Den kongelige tegneskole, og tok artium i 1899 og juridisk embedseksamen i 1905. I studietiden gjorde han tjeneste på sanitetskorpsets kontor, og tjenestegjorde i militæret hver sommer. I 1905 åpnet han sin egen sakførervirksomhet i Stjørdal, hvor han også drev gårdsbruk og bestyrte flere industriforetak. Han var ordfører i Stjørdal 1911–1925, styreformann i Stjørdal kommunale elektrisitetsverk 1913–1928, styremedlem ved Østmarka sykehus 1918–1928, og grunnlegger og formann i Stjørdal folkeakademi.

I 1925 ble han utnevnt til assessor (dommer) ved Trondhjems stiftsoverrett, og i 1929 til sorenskriver ved Nordmøre sorenskriverembede i Kristiansund. Han tok avskjed som sorenskriver ved utgangen av 1942, 70 år gammel. Han påtok seg også en rekke offentlige verv i Kristiansund og omegn. Som pensjonist forfattet Vaagland en bygdebok for Halsa i to bind.

Han ble i 1959 tildelt Kongens fortjenstmedalje i gull.

 Referanser 

Kategori:Ordførere i Stjørdal
Kategori:Venstre-ordførere i Nord-Trøndelag
Kategori:Sorenskrivere
Kategori:Norske advokater
Kategori:Norske bønder
Kategori:Norske underoffiserer
Kategori:Alumni fra Universitetet i Oslo
Kategori:Kongens fortjenstmedalje i gull
Kategori:Personer fra Halsa kommune